B. Bugár, podpredseda NR SR: (2002-04-04):
Teraz pristúpime k odpovediam členov vlády na otázky poslancov. Prvú z vyžrebovaných otázok položila pani poslankyňa Sabolová: „Aké sú podmienky ministerstva pre rozdelenie financií na HOSPIC-ovú starostlivosť? Boli už zdroje - 20 mil. Sk rozdelené?“ Otázku položila pánu ministrovi zdravotníctva Romanovi Kováčovi. Takže, pán minister, máte slovo. R. Kováč, minister zdravotníctva SR: Vážená pani poslankyňa, vážené pani poslankyne, páni poslanci, vážený pán predsedajúci, ministerstvo financií v rozpise záväzných ukazovateľov štátneho rozpočtu na rok 2002 určilo prednostne podporiť výstavbu HOSPIC-ov z výnosov lotérií a iných podobných hier sumou 20 mil. Sk v roku 2002. Ministerstvo zdravotníctva zverejnilo túto skutočnosť na internetovej stránke a žiadateľov o pridelenie finančných prostriedkov, ktoré súvisia s budovaním HOSPIC-ov, rekonštrukčnými prácami a vybavením potrebnou technológiou. Vyzvalo zasielať žiadosti na sekciu ekonomiky ministerstva zdravotníctva v termíne do 31. marca tohto roku. Ministerstvo zdravotníctva v súčasnosti pracuje na tvorbe kritérií na rozdelenie týchto finančných prostriedkov. K spolupráci sme prizvali koordinátorku projektu paliatívnej starostlivosti pani MUDr. Kristínu Križanovú, primárku oddelenia paliatívnej starostlivosti Národného onkologického ústavu v Bratislave. V termíne do 28. apríla bude na rokovaní mojej gremiálnej porady predložený materiál analýza súčasného stavu a návrh ďalších krokov. Doteraz nám došlo 24 žiadostí na stavbu alebo financovanie HOSPIC-ov. Ja si ich dovolím prečítať, aj súčasne so sumami, ktoré sú požadované: Diecézna charita Banská Bystrica 2,5 mil., Asociácia Šarišské Michaľany 10 mil. korún, Hospitálska rehoľa sv. Jána Zboha v nemocnici s poliklinikou, s. r. o. Milosrdní bratia nešpecifikovali požiadavku, Arcidiecézna charita Košice HOSPIC v Bardejove 6,2 mil., Občianske združenie Plamienok v Stupave 1,9 mil., Diecézna charita Nitra 2,32 mil., Spišská katolícka charita, Dom charita HOSPIC sv. Alžbety v Ľubici 20 mil., Kongregácia sestier služobníc nepoškvrnenej Panny Márie v Prešove nešpecifikovali bližšie, pravdepodobne okolo 3 mil., Spoločnosť dcér kresťanskej lásky sv. Vincenta Nitra HOSPIC v Ružinove 1,23 mil., Nemocnica s poliklinikou Trstená 1,74, Nemocnica s poliklinikou v Humennom 1,55, obec Pruské pán Dr. Cibík 150 tis., Refugium Trenčín 10 mil., Diakonické združenie Betánia 1 mil. korún, Občianske združenie HOSPIC Matky Božej v Piešťanoch 360 820 korún, MUDr. Dobrovoda z Pezinka nešpecifikoval, Okresný úrad v Púchove 4,5 mil., Gamah humanita v Žabokrekoch 6,6 mil., pani Kovárová zo Senice nešpecifikovala, pani Šmedková z Hnúšte chce 4 mil., Nemocnica s poliklinikou Banská Štiavnica 1,5 mil., Nemocnica zo Sobraniec 900 tisíc, pani Takáčová zo Slovenského Nového mesta nešpecifikovala, takisto ako pán Dr. Mikulička z Kútov. Dokopy požiadavky na HOSPIC-e, na ktoré máme k dispozícii zo štátneho rozpočtu 20 mil., dosahujú hodnotu 79,8 mil. korún. Je jasné, že z tohto výpisu nemôžeme uspokojiť všetkých. Kritériá, ako budeme postupovať, zatiaľ je vypracovaných niekoľko variantov. Nie je ešte rozhodnuté, vzhľadom na to, že my sme až 31. marca dostali termíny. Ešte sme telefonovali s niektorými, ktorí nešpecifikovali, či bude potrebné viac. Je niekoľko možných prístupov. Jednak by sme to chceli rozdeliť trošku pravidelne po Slovensku, aby to nebolo koncentrované na jedno územie, aby sme sieť HOSPIC-ov, ktorú pripravujeme, mali naplnenú na celom Slovensku, to po prvé. Po druhé, samozrejme, musíme brať do úvahy aj výšku, aby sme zo sumy, ktorú máme k dispozícii, mohli uspokojiť čo najviac HOSPIC-ov a postavili ich čo najviac tak, aby sme zabezpečili HOSPIC-ovú starostlivosť na čo najväčšom území Slovenska. Ďakujem pekne.